'Enorme' vrugteval bekommer boere | News24
'Enorme' vrugteval bekommer boere
OOS-KAAPSE vrugteboere vrees dat 'n "enorme" vrugteval, wat as die ergste in menseheugenis beskryf word, kan veroorsaak dat die uitvoer van veral nawels vanjaar met minstens 50% kan afneem en verliese van miljoene rande tot gevolg kan hê.
Die vrugteboorde in die Sondagsriviergebied naby Kirkwood, sowel as die Gamtoosvallei by Patensie, word deur dié vreemde siekte geraak.
Volgens Hannes de Waal, uitvoerende direkteur van die Sondagsrivier-sitruskoöperasie, word vrugtenavorsers van Citrus Research International vandeesweek verwag om die oorsaak van die buitengewone vrugteval te bepaal.
"Daar is aanvanklik vermoed dat dit deur 'n opbou van sout as gevolg van besproeiing veroorsaak is, maar dit kom ook voor in gebiede waar varswater beskikbaar is.
"Dit is die eerste keer in menseheugenis dat so iets vrugteboere in die Oos-Kaap tref. Aan die begin het ons geskat dat die uitvoer-oes sowat 30% kleiner sou wees, maar nou dink ons dit kan tot meer as 50% minder wees.
"Die vrugte bars oop en val van die bome af teen 'n enorme tempo. Ons is uiteraard baie bekommerd en tans redelik seker dat minstens 50% van die nawel-oes hierdeur verloor gaan word.
"Ons het ons kliënte in kennis gestel oor die probleem met die nawels, en ons sal nou op die leër markte fokus, soos die Midde-Ooste. Die Midde-Ooste is baie belangrik vir ons, terwyl daar ook klein hoeveelhede na Kanada en later na Nederland en Frankryk uitgevoer sal word," sê De Waal.
Petrus (Spes) du Preez, voorsitter van die Gamtoos-landbouorganisasie, glo dat die ongewone somerseisoen met min reën en hoë temperature van tot 30 °C, selfs nog in April, waarskynlik die oorsaak van die vrugteval kan wees.